# Forésien

Forénâs
Lo forésien — diont pletout lo forénâs dens los patouès de les montagnes du Sêr — est un ensems de dialèctos prod morselâs de la lengoua arpitana parlâ dens lo Forês, surtot lo dèpartament de Lêre, pués doux-três comunes dens los dèpartaments vesins du Pué-de-Doma, d’Aliér et de Sona-et-Lêre.
Y at quatro grandes zones de locucion du forésien :
* Les montagnes du Sêr, lo veré forénâs, règion ont il s’est lo mielx consèrvâ. O est dedens quela règion que sè trôvont los dèrriérs locutors et que la lengoua forésièna est uncor praticâ, diu a l’isolament et pués un braçâjo de populacion muendro.
* La plana du Forês, lo gagâs âssé, avouéc una lengoua petafinâ, francèyêe (populacion muens stâbla, prod de fèrmiérs, apôrt de la montagne...). La lengoua y est étâ pèrdua diu a l’endustria et u braçâjo de les populacions.
* Les montagnes du Madin avouéc una lengoua marcâ per lo liyonês.
* Lo Rouanês uvèrt vers la bise, lo rouanârd, avouéc doux ensems de patouès considèrâblament difèrents : lo patouès du bôrd drêt de Lêre marcâ per la lengoua d’oly (borguegnon et francês) et lo biôjolês et pués lo patouès du bôrd gôcho de Lêre qu’est marcâ ren que per la lengoua d’oly.

## Dèscripcion

La premiére guèrra mondiâla mârque un de los grants reculaments de quela lengoua. Il est a-nuet quâsi amôrto et sè montre desot la fôrma d’un accent (remarcâblo sus les tèrmenèsons en -on et -an) et pués d’un ensems de façons de parlar du payis que franc sont assimilâyes u gaga ou ben parler gaga, tèrmos que dèsignêvont d’abôrd le parlar arpetan originèro de Sant-Etiève, pués la fôrma du francês de payis qu’est a-nuet parlâye dedens la règion de quela vila. L’arrevâ de los mèdiâs et los mècllos de populacion (travâly dedens les viles de la comba de Rôno) a châ més importants arrétont pas d’amuendrir quél particularismo. Doux-três façons de parlar uncor empleyêes de noutros jorns que vegnont de l’arpetan du Forês :
| Racena arpetana | Francês de payis | Significacion |
| babèt m | babet m | pejon / peva |
| barontar v | baronter v | tonar |
| barraban m | baraban m | dent-de-lion / pisse-en-liét |
| Bechèta ! / Bô sègne ! entj | Bichette ! / Beauseigne ! entj | façon de parlar empleyêe por marcar la compassion / la pediêt |
| dèbarroular v | débarouler v | barroular / dèbarroular a tota vitèsse |
| drêvo m | drève m | ècova / remasse fêta de fagots |
| gôrpely m | goupi (goupil) m | renârd |
| mâltru a m | mâtru a m | petiôt |
| mâltru m | mâtru m | enfant / megnât |
| voutru a m | vâutru a m | grôs / envelopâ |

## Litèratura

Una grant-ôvra ècrita en forésien est le lévro « Le Ballet » de Marcelin Âlârd, publeyê en 1605.

## Vêre âssé
### Articllos liyês

* Le gagâs
* Le rouanârd

### Liems de defôr

* (fr) Enregistrâjos, tèxtos et tèmognâjos de locutors de l’arpetan forésien, dessus le seto forezhistoire.free.fr.
* (fr) « Dictionnaire forézien », un ensems de liems sus le forésien, dessus le seto lexilogos.com.
* (fr) « Petite introduction au patois en Forez », dessus le seto forez-info.com.

## Notes et rèferences
### Notes

* ↑ Lo [r] roulâ est étâ remplaciê per lo [ʀ] râcllo dens la prononciacion locâla de l’arpitan de la plana du Forês et de les montagnes du Madin.
* ↑ Lo [r] roulâ est aprés étre remplaciê per lo [ʀ] râcllo dens la prononciacion locâla de l’arpitan de les montagnes du Sêr.

### Vocabulèro
#### — Enfocajon et somèro

* « a-nuet » adv est la façon de parlar forésièna por « houé », « en-houé » et « enqu’houé » adv.
* Varianta forésièna de « granta » a f.
* Varianta forésièna ou de « des » art mpl.

#### — Tèxto

* ↑ Varianta forésièna ou (devant na voyèla) de « cél » a dèm m.
* ↑ Varianta forésièna de « arpetan » m.
* ↑ « ensems » ou m est la façon de parlar forésièna por « ensemblo » m.
* ↑ Varianta forésièna de « arpetana » a f.
* ↑ Varianta forésièna ou de « comenes » fpl.
* ↑ Varianta forésièna de « grantes » a fpl.
* ↑ « ont » (devant una voyèla) pron rel est lo mot forésien por « yô que » loc pron rel.
* ↑ Varianta forésièna de « cela » pron dèm f.
* ↑ Varianta forésièna ou de « oncor » adv.
* ↑ Varianta forésièna ou de « praticâye » pp f.
* ↑ Varianta forésièna de « asse-ben », « avouéc » et « étot » adv.
* ↑ Varianta forésièna ou de « putafinâye » pp f.
* ↑ Varianta forésièna ou de « marcâye » a f.
* ↑ Varianta forésièna, ou ben de « yon » a num m.
* ↑ Varianta forésièna de « cela » a dèm f.
* ↑ Varianta forésièna de « vela » f.
* ↑ Varianta forésièna de « veles » fpl.
* ↑ Varianta forésièna, ou ben de « lims » mpl.

### Rèferences

* ↑ (en) Linguasphere Observatory, The Linguasphere Register - The indo-european phylosector, Linguasphere Observatory (en legne), p. 402.